На основу члана 46. Закона о планирању и изградњи („Службени гласник РС“, бр. 72/09, 81/09- испр., 64/2010 – одлука УС, 24/2011, 121/2012, 42/2013- одлука УС, 50/2013- одлука УС, 98/2013- одлука УС, 132/2014, 145/2014, 83/2018, 31/2019, 37/2019 9/2020 и 52/2021) и члана 40. Статута општине Чајетина ( ''Службени лист општине Чајетина'' , бр. 2/2019 ), Скупштина општине Чајетина на седници одржаној 11.фебруара 2022. године, доноси

**ОДЛУКУ О ИЗРАДИ ПЛАНА ДЕТАЉНЕ РЕГУЛАЦИЈЕ ПУНКТА ЗА ОДРЖАВАЊЕ ДРЖАВНИХ ПУТЕВА I И II РЕДА У КО ШЉИВОВИЦА, ПОТЕС САИНОВИНА И КРУЖНЕ РАСКРСНИЦЕ НА ДРЖАВНОМ ПУТУ I Б РЕДА БР. 20 НА КМ 124+185 У КО БРАНЕШЦИ, ОПШТИНА ЧАЈЕТИНА**

**Члан 1.**

Доношењем ове Одлуке приступа се **изради Плана детаљне регулације Пункта за одржавање државних путева I и II реда у КО Шљивовица, потес Саиновина и кружне раскрснице на државном путу IБ реда бр. 20 у КО Бранешци, општина Чајетина, у даљем тексту: План детаљне регулације**.

**Члан 2.**

**Оквирна граница Плана детаљне регулације**

Планом детаљне регулације разрадиће се део територије Општине Чајетина у површини од око 3,12 ha.

Прелиминарном границом Плана детаљне регулације обухваћен су:

- целе кат. парцеле бр. 3643/10, 3643/11 и 3643/17 све у КО Шљивовица,

- делови кат. парцела бр. 3641/1, 5096/1 и 3643/1 све у КО Шљивовица,

- целе кат. парцеле бр. 614/3, 614/5, 614/7, 614/6, 613/5, 614/4, 613/4, 618/8, 614/9, 613/6 и 614/1 све у КО Бранешци,

- делови кат. парцела бр. 615/3, 615/4, 4013/1, 613/3, 615/1, 614/2, 613/1 и 613/2 све у КО Бранешци.

Граница Плана детаљне регулације је дефинисана као прелиминарна, а коначна граница ће се утврдити и дефинисати приликом припреме и верификације нацрта плана.

Саставни део ове одлуке је графички приказ са прелиминарном границом обухвата Плана детаљне регулације.

**Члан 3.**

**Услови и смернице планских докумената вишег реда и ширег подручја и развојних стратегија**

Плански основ за израду Плана детаљне регулације је:

* Просторни план Општине Чајетина („Службени лист Општине Чајетина“ број 10/2010)

**Члан 4.**

**Принципи планирања, коришћења, уређења и заштите простора**

Предмет обраде у Плану детаљне регулације је простор који обухвата државне путеве, чије функционисање зависи од постојања Пункта за одржавање државних путева. Према наведеном, планирање простора за изградњу поменутог Пункта је неопходно за адекватно функционисање државних путева.

**Члан 5.**

**Визија и циљ израде плана, коришћење, уређење и заштита планираног подручја**

Основни циљ израде овог Плана детаљне регулације је утврђивање правила уређења и грађења, односно стварање планског основа за:

* унапређење саобраћајног решења;
* унапређење комуналне и саобраћајне инфраструктуре и подизање нивоа комуналне опремљености.

**Члан 6.**

**Концептуални оквир планирања, са предлогом основних намена простора и коришћења земљишта**

Планом детаљне регулације обезбедиће се услови за изградњуПункта за одржавање државних путева, који је неопходан за адекватно функционисање путева.

**Члан 7.**

**Рок за израду Плана детаљне регулације**

Рок за израду Плана детаљне регулације је 90 дана од дана ступања на снагу ове одлуке, не рачунајући време потребно за спровођење законске процедуре.

**Члан 8.**

**Начин финансирања израде планског документа**

Средства за израду Плана детаљне регулације обезбедиће Јавно предузеће "Путеви Србије".

Носилац израде плана је Општинска управа Чајетина.

**Члан 9.**

**Место и начин обављања јавног увида**

Носилац израде Плана након доношења ове Одлуке организује рани јавни увид у складу са чланом 45а. Закона о планирању и изградњи, који се оглашава у средствима јавног информисања и у електронском облику на интернет страници општине Чајетина и на интернет страници Општине Чајетина и траје 15 дана. Рани јавни увид почиње даном оглашавања.

Након обављене стручне контроле Нацрта плана од стране Комисије за планове, у складу са чланом 49.Закона о планирању и изградњи, План се упућује на јавни увид у трајању од 30 дана, који се оглашава у дневном и локалном листу.

Подаци о месту, начину и времену излагања нацрта Плана на јавни увид огласиће се у дневном и локалном листу.

О излагању Плана на јавни увид стара се носилац израде.

**Члан 10.**

**Остали елементи**

**(Одлука о изради или неприступању израде стратешке процене утицаја на животну средину; Број примерака Плана детаљне регулације који је потребно израдити)**

За потребе израде Плана детаљне регулације, **приступа се** изради Стратешке процене утицаја на животну средину, на основу претходно обављеног поступка о одлучивању, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).

**Члан 11.**

План детаљне регулације израдиће се у четири (4) истоветих примерка у штампаном (аналогном) и два (2) истоветна примерка у дигиталном облику.

**Члан 12.**

Ова одлука ступа на снагу 8 дана од дана доношења и биће објављена у ''Службеном листу општиен Чајетина''.

**СКУПШТИНА ОПШТИНЕ ЧАЈЕТИНА**

**Број:02-06/2022 -01 од 11. фебруара 2022.године**

**ПРЕДСЕДНИК**

**Скупштине општине,**

*Арсен Ђурић*